Det var en nabo, der kort efter midnat natten til onsdag alarmerede politiet om, at noget var galt i naboejendommen, da vedkommende pludselig kunne lugte røg. Da politi og beredskab nåede frem stod stuelejligheden i flammer. To personer en 37-årig mand og hans 21-årige kæreste havde reddet sig selv ud og kunne fortælle, at der stadig var en person i lejligheden. Indenfor fandt beredskabet fandt en livløs mand, som senere blev erklæret død. - Vi har en formodning om, hvem personen er, men jeg ønsker ikke at kommentere yderligere, da identiteten endnu ikke er fastslået, ligesom de pårørende derfor heller ikke er underrettet, siger vagtchef hos Nordjyllands Politi, Torben Larsen. Han kan heller ikke komme nærmere ind på, hvordan og hvorfor branden er opstået, da brandteknikere fortsat onsdag morgen arbejder på stedet. - Der skal nu foretages afhøringer samt brandtekniske undersøgelser for at få klarlagt brandårsagen, ligesom vi har nogle vidner, vi skal have talt med - og så skal vi selvfølgelig have afhørt kæresteparret, siger Torben Larsen. Onsdag formiddag oplyser politikommissær Lene Madsen til TV2 Nord, at der fortsat mangler en del arbejde i den tragiske sag, men der er foreløbig intet, der tyder på, at der ligger en kriminel handling bag branden. - Der er en helt fast procedure fra vores side i denne slags sager, men ud fra de undersøgelser, vi har nu, ligner det mest, at der er tale om en ulykke, siger Lene Madsen. Kæresteparret, der reddede sig selv ud af den brændende lejlighed,  er kørt til Aalborg Universitetshospital, den 37-årige mand har fået nogle brandskader, mens den 21-årige kvinde umiddelbart ikke er kommet til skade i forbindelse med branden.

Referat:
En mand er erklæret død, efter der ved midnatstid natten til onsdag udbrød brand i en lejlighed på Østergade i Aabybro. To andre personer fik reddet sig selv ud af den brændende lejlighed. Intet tyder på, der ligger en kriminel handling bag branden, oplyser Nordjyllands Politi onsdag formiddag.